ตลาดหุ้นนิวซีแลนด์ระงับการซื้อขาย 4 วันติด! หลังถูกโจมตีทางไซเบอร์หนัก
ตลาดหุ้นนิวซีแลนด์ระงับการซื้อขาย 4 วันติด! หลังถูกโจมตีทางไซเบอร์หนัก
28 ส.ค. 2563

ตลาดหุ้นนิวซีแลนด์ (NZX) ประกาศระงับการซื้อขายเป็นวันที่ 4 หลังเกิดการโจมตีทางไซเบอร์ในลักษณะการก่อกวนเครือข่าย (Distributed Denial of Service Attack) หรือ DDoS Attack จากต่างประเทศ
โดยรายงานระบุว่า เมื่อวันอังคารที่ผ่านมา การโจมตีทางไซเบอร์แบบ DDoS Attack ทำให้ระบบการซื้อขายในตลาดหุ้นนิวซีแลนด์ถูกรบกวนในชั่วโมงสุดท้ายของการซื้อขาย จนทำให้ตลาดตัดสินใจระงับการซื้อขายในที่สุด ส่วนในวันพุธ ระบบถูกรบกวนเป็นเวลานานกว่า 3 ชั่วโมง และเมื่อวานนี้ก็ได้เกิดเหตุการณ์ที่คล้ายกันอีก จึงทำให้ NZX ตัดสินใจระงับการซื้อขาย
“เรากำลังเผชิญกับปัญหาการเชื่อมต่อ ซึ่งดูเหมือนว่าจะเป็นการโจมตีทางไซเบอร์ในลักษณะ DDoS Attack”  NZX ออกแถลงการณ์ในช่วงเช้าวันนี้(28ส.ค.63)หลังจากที่ไม่สามารถเปิดการซื้อขายในเวลา 10.00 น.ตามเวลาท้องถิ่นได้ แม้ว่าก่อนหน้านี้ตลาดเชื่อมั่นว่าจะสามารถแก้ไขระบบและเปิดทำการซื้อขายตามปกติได้ในวันนี้ก็ตาม
NZX กำลังถูกกดดันให้ชี้แจงข้อมูลเพิ่มเติมเกี่ยวกับเหตุการณ์โจมตีทางไซเบอร์จนเป็นให้เหตุระบบการซื้อขายขัดข้อง ซึ่งสถานการณ์ดังกล่าวเกิดขึ้นในขณะที่ดัชนีตลาดหุ้นนิวซีแลนด์กำลังทะยานขึ้นทำนิวไฮ
ทั้งนี้ การโจมตีแบบ DDoS Attack เป็นการระดมเรียกใช้งานระบบพร้อมๆ กันในเวลาสั้นๆ จนทำให้ระบบใช้งานไม่ได้ ซึ่งจนถึงขณะนี้ NZX ยังไม่ได้ตอบคำถามของบรรดาสื่อมวลชนว่าจะดำเนินการด้วยวิธีใดในการป้องกันไม่ให้เกิดการโจมตีแบบ DDoS Attack ในวันข้างหน้า นอกจากนี้ NZX ยังไม่สามารถระบุได้ว่า การโจมตีในลักษณะดังกล่าวมาจากที่ใด